BESLUTNING(1)

om situationen i området omkring De Store Søer

Den Paritetiske Forsamling AVS-EU,

- forsamlet i Abuja (Nigeria) den 20.-23. marts 2000,

- der henviser til sine tidligere beslutninger om situationen i området omkring De Store Søer og navnlig i Den Demokratiske Republik Congo,

- der henviser til EU-formandskabets erklæring af 26. november 1999,

A. der henviser til, at der har raset en væbnet konflikt i Den Demokratiske Republik Congo i de seneste 18 måneder med aktiv militær inddragelse af seks nabolande, hvilket udgør en alvorlig trussel mod stabiliteten i regionen og forårsager død og ødelæggelse samt en ny bølge af flygtninge,

B. der henviser til, at Lusaka-våbenhvileaftalen, der blev undertegnet i juli 1999 af de seks lande og de forskellige involverede oprørsgrupper, er blevet krænket af alle parter lige siden da, uden at dette har haft konsekvenser for de pågældende;

C. der henviser til, at FN's Sikkerhedsråd afholdt en ekstraordinær samling den 26. januar 2000 for at behandle situationen i Den Demokratiske Republik Congo og nu overvejer indsættelse af en styrke på 5500 mand til overvågning af gennemførelsen af Lusaka-aftalen,

D. der henviser til, at Lusaka-aftalen indbefatter en forpligtelse fra nabolandenes side til at tilbagetrække deres styrker, samt et løfte fra alle parter om at gå ind i en national dialog om Congos fremtid med deltagelse af repræsentanter for det civile samfund, samt om at sikre Congos grænser for at garantere nabolandes sikkerhed,

E. der henviser til, at der er tale om enorme forhindringer for gennemførelsen af Lusaka-aftalen på grund af den alvorlige ustabilitet og de etniske spændinger, der er i regionen, samt den fortsatte tilstedeværelse af flygtninge i hele området, hvilket har resulteret i en enorm humanitær krise,

F. der henviser til, at respekt for menneskerettigheder og demokratiske institutioner skal være en væsentlig del af forsoningsprocessen i regionen,

1. beklager dybt forsinkelserne i gennemførelsen af Lusaka-aftalen og fordømmer kraftigt de fortsatte menneskerettighedskrænkelser, vilkårlige henrettelser, torturhandlinger, chikanerier og voldtægt, etnisk propaganda, tilskyndelser til etnisk vold og rekruttering af børnesoldater;

2. bekræfter endnu en gang sin støtte til Lusaka-aftalen, der frembyder den eneste realistiske udsigt til varig fred og sikkerhed i området omkring De Store Søer, og som er af afgørende betydning for flygtninges og forvistes tilbagevenden og genintegration i deres hjemlande;

3. opfordrer alle partens konflikter til at udvise den nødvendige politiske vilje og omgående gå videre med gennemførelsen af Lusaka-aftalen samt til at afstå fra enhver erklæring eller handling, som kan bringe fredsprocessen i fare;

4. glæder sig i den forbindelse over den ekstraordinære samling i FN's Sikkerhedsråd og opfordrer det kraftigt til omgående at give bemyndigelse til den indledende indsættelse af 5500 FN-tropper til overvågning af gennemførelsen af Lusaka-aftalen i overensstemmelse med forslaget fra FN's generalsekretær, som blev støttet af alle de statsoverhoveder og delegationer, der deltog i denne ekstraordinære samling;

5. bekræfter endnu en gang Den Demokratiske Republik Congos territoriale integritet og nationale suverænitet, blandt andet over landets egne naturressourcer, i overensstemmelse med principperne i FN's og OAU's pagter; gentager i den forbindelse sit krav om omgående indstilling af fjendtligheder og en reglementeret tilbagetrækning af alle udenlandske styrker fra Den Demokratiske Republik Congos territorium i overensstemmelse med Lusaka-aftalen, samt om, at nabolandene garanteres sikre grænser;

6. opfordrer alle congolesiske signatarer til aftalen til omgående til at gå ind i den nationale dialog om Congos fremtid sammen med repræsentanter for det civile samfund; opfordrer med henblik herpå Den Demokratiske Republik Congos myndigheder til straks at løslade alle politiske fanger og tillade politiske partiers virksomhed med henblik på valgforberedelse;

7. opfordrer alle signatarer til Lusaka-aftalen om at give garantier, at alt FN-personale og dertil knyttet personale kan bevæge sig sikkert og frit, og understreger, at et sådant samarbejdsklima er en vigtig forudsætning for enhver FN-operations succes;

8. kræver en international undersøgelse af alle de massakrer og andre menneskerettighedskrænkelser, der er blevet begået på Den Demokratiske Republik Congos territorium, med henblik på at identificere de ansvarlige og lade retfærdigheden ske fyldest;

9. glæder sig over, at Botswanas tidligere præsident, sir Ketumile Masire, for nylig er blevet udnævnt som mægler i den intercongolesiske dialog som fastsat i Lusaka-aftalen;

10. henleder opmærksomheden på Den Europæiske Unions pligt til at støtte bestræbelser på at gennemføre Lusaka-aftalen og opfordrer den til straks at træffe hensigtsmæssige politiske og logistiske foranstaltninger med henblik på at sikre, at aftalen gennemføres korrekt;

11. opfordrer Rådet og medlemsstaterne til at opfylde de løfter, de har indgået med hensyn til kontrol med våbeneksporten til regionen og forholdsregler mod ulovligt salg af sådanne våben samt mod den narkotikahandel, som finansierer dette salg;

12. opfordrer indtrængende EU til at optrappe sin humanitære bistand til regionen for at løse problemet med den fortsatte tilstedeværelse af flygtninge, samt dens støtte til nabolandene for således at sætte dem i stand til at hjælpe de tilbagevendte;

13. pålægger sine formænd at sende denne beslutning til signatarerne til Lusaka-aftalen, AVS-EU-Rådet, Kommissionen, FN's generalsekretær, OAU og regeringerne i Sydafrika, Zambia og Tanzania.

(1) Vedtaget af Den Paritetiske Forsamling AVS-EU den 23. marts 2000 i Abuja (Nigeria).